stanford-oval/wikipedia huggingface dataset:
Dangerous World Tour
התוכנית

ברשימת השירים המקורית משנת 1992 הוצגו "The Way You Make Me Feel" ו-"Bad", אך אלה הוצאו לאחר הקונצרט השמיני באוסלו, נורווגיה. עם זאת, שני שירים אלה הוחזרו להופעות בטוקיו, יפן.
במהלך שלב אירופה בשנת 1992, MTV הורשתה לצלם מאחורי הקלעים ולשדר שישה פרקים של חמש עשרה דקות בסיבוב ההופעות. המופע נקרא "The Dangerous Diaries" והוצג על ידי סוניה סון. MTV פרסמה צילומים של "Billie Jean" ו"Black or White" בתערוכה הראשונה במינכן. "בילי ז'אן" יצא עם 2 גרסאות שונות, האחת על ידי MTV כספיישל, והשנייה בסרט התיעודי "Dangerous Diaries". שתי הגרסאות הציבו קטע מהקלטת הקפלה המקורית של ג'קסון ל"Billie Jean" מעל השירה החיה כשג'קסון זורק את הפדורה שלו.
הקונצרט ב-1 באוקטובר 1992 בבוקרשט, רומניה צולם לשידור ברשת HBO ב-10 באוקטובר. ג'קסון מכר את זכויות הסרט על הקונצרט תמורת 20 מיליון דולר, אז הסכום הגבוה ביותר עבור הופעת הופעה בטלוויזיה. הספיישל זיכה את ג'קסון בפרס השני מבין שני פרסי CableACE בקריירה שלו, זה בפרס המיוחד לביצועים מוזיקליים.
טולוז, צרפת קונצרט ב-16 בספטמבר 1992 בהשתתפות מופע אינסטרומנטלי מיוחד של המחצית הראשונה של השיר "בארון" כאתנחתא בין השירים "Heal the World" ו-"Man in the Mirror". הנסיכה סטפני ממונקו, שהייתה "נערת המסתורין" בשיר האמיתי, נכחה בקונצרט זה. קונצרט זה סימן את הפעם הראשונה והיחידה בה הופיע שיר זה במהלך סיבוב ההופעות הזה, אף על פי שהוא בוצע בסיבוב ההופעות הבא שלו.
סלאש הופיע לאורח בשלוש הופעות של "Black or White": אוביידו, ספרד בספטמבר 1992, קונצרט הסילבסטר בטוקיו, יפן ב-31 בדצמבר 1992, והקונצרט האחרון בספרד, 26 בספטמבר 1993 בסנטה קרוז דה טנריף (האיים הקנריים).
הקונצרט ב-1 בספטמבר 1993 בסינגפור נקבע ל-30 באוגוסט 1993, אך הוזמן מחדש בגלל התמוטטותו של ג'קסון לפני ההופעה.
במהלך ביקורו במוסקבה בחודש ספטמבר, ג'קסון בא עם השיר "זר במוסקבה" אשר שוחרר באלבומו "HIStory: Past, Present and Future, Book I". זה היה בתקופה שג'קסון הרגיש מאוד לבד, רחוק ממשפחתו וחבריו, אך בכל לילה לאורך כל סיוריו אוהדים היו שוהים במלון שלו ותומכים בו.
ג'קסון בביצוע השיר "Smooth Criminal", לייב בטרנטו, איטליה.
ספר אגור

ספר אגור הוא ספר הלכה שנכתב על ידי רבי יעקב לנדא, חכם שחי בחצי השני של המאה ה-15 (המחצית הראשונה של המאה השלישית של האלף השישי במניין השנים בלוח העברי). הספר כולל הלכות תפילה, ציצית, תפילין, ברכה, שבת ויום טוב, שחיטה ובדיקה, איסור והיתר (מליחת בשר, בשר וחלב והגעלה) נדה ומקואות. בספר מובאים קטעים שלמים מספר הטורים. מקובל שהוא הספר הראשון בדפוס שקיבל "הסכמות".
יעד ומבנה הספר

בהקדמה לספר המחבר כותב שהוא הכין את הספר עבור תלמידו ר' עזרא עובדיה בן דוד עובדיה הרופא, אשר מרוב עיסוקו לא יכול להספיק ללמוד את ההלכה במקורותיה התלמודיים. הוא אומר שכל הלכה מחולקת לשלושה חלקים
סקירת כל הדעות והשיטות
פסיקת ההלכה
שאלות שנדונו בספרות הרבנית המאוחרת, ובמיוחד תשובותיו של רבי יעקב מולין (מהרי"ל).
הוא כותב שהספר מביא שלוש תועלות:
סקירה אנציקלופדית של הדעות בכל נושא, מבלי צורך לחפש בספרי הקדמונים.
קביעת ההלכה בכל נושא על פי "גדולי אשכנז וצרפת"
התייחסות לדברי האחרונים ולמנהגי אשכנז.
ספר האגור הוא הספר ההלכתי הראשון שמשלב את חכמת הקבלה עם פסיקת ההלכה, והוא מביא לעיתים ראיות ודינים מתוך ספר הזוהר למשל לגבי הוויכוח אם יש לברך ברכה אחת על תפילין או שתי ברכות, מביא האגור ראיה מספר הזוהר שצריך לברך ברכה אחת, ומוסיף "ואני תמהתי על הני רברבי החולקים על רבי שמעון בן יוחאי אם היה שידעו מאמר זה".
שם הספר

המחבר מביא שלוש "דרשות" על שם הספר:
כי אגור (מלשון פחד) מפני האף והחימה,כי דעתי תולה על בלימה, ואין אתי שלמות מה
בו אגור (מלשון אגירה) ואקבץ כל הדעות השונות אשר אפשרים לקבצם כפי הצורך וכפי ההשגה, ונסמכתי על יסוד חזק כראי מוצק, והוא כי הנני בן יקא, בן מי שאסף התורה והקיאה והשפיע שפע לרוב לתלמידים לאלפים, כאשר נודע ומפורסם לכל בני אשכנז וצרפת אשר עוד היום נשארו אלי מזוהרו כמלא מחט סדקית ממנו אלמוד לקבוע הלכה ברוב דברי חז"ל
אגורה (מלשון מגורים) ואשכנה באהלי שם, שם ישבו כיסאות למשפט, יתנו צדקות ה'
הוצאות

הספר נדפס פעמים רבות ולאחרונה "ספר האגור השלם" מהדורת ר' משה הרשלר, ירושלים תש"ך, בצירוף מבוא והערות. את מהדורה זו ביקרו רד"ץ הילמן ויעקב שפיגל וטענו שהמהדורה חסרה ואינה תואמת את הדפוס הראשון.
הערות שוליים

↑  מבית לאון, מעיר טריקרטו.
↑  הוא מציין את הרי"ף, משנה תורה (הרמב"ם), מרדכי, סמ"ג, אור זרוע הטורים, שיבולי הלקט, הרשב"א והרוקח.
↑  כגון מהרי"ק, מהרי"ו, תרומת הדשן, מהרי"ל ועוד
↑  ספר האגור סימן ל"ו, דבריו הובאו גם בספר בית יוסף סימן כה, שחלק עליו
↑  רמז לדברים ט, יט "כי יגרתי מפני האף והחמה אשר קצף ה' עליכם להשמיד אתכם"
↑  זאת אומרת, שם הספר הוא סימן של הכנעת וענוות המחבר
↑  נראה שהוא מרמז כאן שהוא רצה לפרסם את פסקי ההלכה של אביו רבי יהודה
↑  רמז לבראשית ט, כז "יפת אלהים ליפת וישכן באהלי שם"
↑  רמז לתהילים קכ"ב, ה "כי שמה ישבו כיסאות למשפט "
↑  רמז לשופטים ה, י"א "שם יתנו צדקות ה'"
↑  זאת אומרת, שם הספר הוא תפילה שהמחבר יזכה לחיי עולם הבא
↑  יעקב שמואל שפיגל, על ספר אגור ושיבולי הלקט, ירושתנו, כרך א, תשס"ז, עמ' קעא, באתר היברובוקס
אכילת דג עם בשר

אכילת דג ובשר יחד נאסרה על ידי רוב פוסקי ההלכה מטעם סכנה (צרעת), פסיקה זו נובעת מפרשנות בדברי התלמוד הבבלי. היקף ההוראה ופרטיה משתנים בין הפוסקים, היו שהחמירו באיסור זה יותר מאיסורי תורה, ולעומתם היו שהקלו בעיקר האיסור, למשל הרמב"ם בספרו ההלכתי לא הביא הלכה זו, והיו כמה מהאחרונים שסברו שהשתנו הטבעים וכיום אין סכנה בדבר.
דג בבשר > סוגיית התלמוד ופירושיה

בתלמוד נכתב:
ההיא ביניתא דאיטווא בהדי בישרא – אסרה רבא מפרזיקיא למיכליה בכותחא. מר בר רב אשי אמר: אפילו במילחא נמי אסורה, משום דקשיא לריחא ולדבר אחר.
(תרגום: ביניתא שנצלתה יחד עם בשר – אסר רבא מפרזיקא לאוכלהּ בכותח. מר בר רב אשי אמר: אפילו במלח גם אסרה, משום שקשה לריח ולדבר אחר).
הראשונים ביארו ש"דבר אחר" הוא צרעת, ושההימנעות מאכילת הדג שנצלה עם הבשר היא מפני סכנה זו.
דג בבשר > בתקופת הראשונים

בתקופת הראשונים הורחב האיסור, והונהג שלא לאכול דג ובשר בזה אחר זה ללא הפרדה הנעשית, על ידי אכילת דבר מה ביניהם וכן על ידי נטילת ידיים ביניהם: המהר"ם מרוטנבורג הנהיג איסור באכילת הבשר והדג יחד, אף אם לא נתבשלו יחד, והרא"ש תלמידו אסר אף את אכילתם בזה אחר זה ללא הפרדה, של אכילת דבר מה ושל נטילת ידיים, ביניהם.
דג בבשר > דעת הרמב"ם

הרמב"ם לא הביא איסור זה בספרו ההלכתי. רבים מהפוסקים נתנו טעמים שונים להשמטת הלכה זו:
הרמב"ם לא פסק כדעת מר בר רב אשי אלא כדעת רבא מפרזקיא הסבור שאין בזה כלל סכנה.
בתקופת התלמוד הייתה סכנה וכיום אין - השתנות הטבעים.
האיסור נאמר רק על דג מסוים, ולא באופן גורף.
דג בבשר > בתקופת האחרונים

רבים מהפוסקים החמירו להצריך גם נטילת ידיים כדברי הרא"ש, ואף אם אין בזה משום סכנה כתבו הפתחי תשובה והחתם סופר שיש לאסור משום הכלל ההלכתי שאין בית דין רשאי לבטל דברי בית דין חבירו אלא אם כן הוא גדול ממנו בחכמה ובמנין.
מנגד, המגן אברהם כתב, שבימינו נשתנו הטבעים בכמה דברים ולכן ייתכן שאפשר להקל ולא ליטול ידיים בין אכילת דגים ובשר, ואכן כך נפסק במשנה ברורה שאין חובה ליטול ידיים ביניהם, אך אסור לאכלם יחד וחובה לקנח את הפה ביניהם על ידי אכילה ושתייה. ויש אומרים שכיום אין כלל איסור לאכול דג בבשר, היות שהאיסור נובע מסיבה בריאותית בלבד, וכיום ברור לרופאים שאין בזה סכנה.
יש לציין שאף יהודי תימן שפוסקים בדרך כלל כדעת הרמב"ם, נהגו בנושא זה איסור.
ראו גם

אכילת דג עם חלב
בשר וחלב
הערות שוליים

↑  כך בספרים של רבים מהראשונים ובשולחן ערוך, יורה דעה, סימן קט"ז, סעיף ב'
↑  על פי הכלל "חמירא סכנתא מאיסורא"
↑  רבנו חננאל ורש"י, תלמוד בבלי, פסחים, ע"ו עמוד ב'
↑  טור יורה דעה קטז, בשם אביו הרא"ש.
↑  הרב נריה גוטל בספרו 'השתנות הטבעים בהלכה' האריך בדברים אלו וסיכם את דעות הפוסקים בהבנת הרמב"ם
↑  הרב מלכיאל צבי טננבוים, שו"ת דברי מלכיאל ח"ב סימן נג סעיף ה', שו"ת שם משמעון יורה דעה י"ג, באתר היברו בוקס
↑  שו"ת חתם סופר, חלק יורה דעה סימן קא. ועוד
↑  הרב יששכר בר איילנבורג, שו"ת באר שבע סימן לה; מהרש"ל, ים של שלמה חולין פרק ז אות טו, גם לדבריו התלמוד דיבר רק באופן מסוים
↑  יו"ד סי' קטז
↑  כדעת הרמ"א בשולחן ערוך יורה דעה, סימן קטז סעיף ג.
↑  הרב דב ליאור, שו"ת דבר חברון. ראו גם בתשובת הרב זכריה זרמתי
↑  הרב מלמד פסק גם הוא להקל בספרו פניני הלכה, ד – בשר ודגים יחד
↑  הרב דב ליאור, דבר חברון יורה דעה חלק ב׳, עמ' סימן קט״ו
↑  הרב יצחק רצאבי, שולחן ערוך המקוצר חלק יורה דעה סימן קלט סעיף ה'. הרב אביעד אשוואל ברכת משה פרק ו' סעיף יד בשם הרב יוסף קאפח
| כשרות |
| --- | --- | --- |
| כשרות הבשר | אבר מן החי • טרפה • סירכא • גיד הנשה • צומת הגידים • סימני הכשרות • עופות טמאים • זרוע, לחיים וקיבה • איסור אכילת חֵלֶב • שחיטה • הכשרת בשר • איסור אכילת דם • בשר שנתעלם מן העין |  |
| מצוות התלויות בארץ | שמיטה • יובל • טבל • תרומות ומעשרות • חלה • איסור חדש • איסור ערלה • נטע רבעי • כלאי הכרם • פאה •מתנות עניים • ביכורים |  |
| הלכות הרחקה מגויים | חלב נוכרי, גבינת נוכרי וחמאת נוכרי • יין נסך • פת עכו"ם • בישולי גויים |  |
| הכשרת כלים | טבילת כלים • הכשרת כלים • ליבון • נעיצה |  |
| איסורי תורה | בשר בחלב • חמץ בפסח • איסור אכילת שרצים |  |
| איסורי דרבנן ומנהגים | איסור לינת לילה • משקים שנתגלו • איסור אכילת קטניות בפסח • איסור שתיית מים בחילופי תקופות • אכילת דג עם בשר • אכילת דג עם חלב • אוכלים ומשקים שתחת המיטה |  |
| דינים כלליים | איסור והיתר • תערובת • מיעוט המצוי • טעם כעיקר • נותן טעם • נותן טעם לפגם • נ"ט בר נ"ט • דבר דעביד לטעמא • מעמיד • ביטול איסור לכתחילה • איסורים מבטלים זה את זה • כבוש כמבושל • תתאה גבר • מליח כרותח • עבירה מטמטמת |  |
| כשרות בעת החדשה | ירקות ללא חרקים • ג'לטין • משגיח כשרות • שטירל • בראקל |  |
הבהרה:  המידע בוויקיפדיה נועד להעשרה בלבד ואין לראות בו פסיקה הלכתית.
דום (משחק וידאו, 1993)

| --- | --- |

 כללי
 תאריך הוצאה:  10 בדצמבר 1993
 סוגה:  משחקי יריות בגוף ראשון
 פיתוח:  id Software
 הוצאה לאור:  id Software
 ארץ מקור:  ארצות הברית 
 שפות:  אנגלית 
 הפצה:  id Software
 עיצוב:  ג'ון רומרו וסנדי פטרסן
 סדרה:  דום 
 דרישות תוכנה
 גרסה:  1.9
 מנוע משחק:  (id Tech 1 (Doom Engine
 מצבי משחק:  שחקן יחיד מרובה משתתפים (קואופרטיבי) מרובה משתתפים (עד המוות)
 דירוג:  על פי ESRB: מגיל 17 או מגיל 13 עבור גרסת GBA
 פלטפורמות:  לינוקס, פליפר זירו, Game Boy Advance, נינטנדו סוויץ', סאגה 32X, Sun Solaris, IRIX, Mac OS Classic, אנדרואיד, MS-DOS, פלייסטיישן 4, ארכימדס, macOS, NEC PC-9800 series, Xbox One, אטארי יגואר, Sega Saturn, Microsoft Windows, Super Nintendo Entertainment System, Xbox, 3DO, iOS, סגה מגה דרייב, אמיגה 1200, פלייסטיישן 3, פלייסטיישן, Xbox 360, DOS, OS/2, בפסקה זו 2 רשומות נוספות שטרם תורגמו 
 מדיה:  תקליטון "½3, CD
 המשחק הבא:  דום II: גיהנום על כדור הארץ
 דרישות מערכת
 מעבד:  מעבד 386 במהירות 33MHz לפחות
 זיכרון:  4MB RAM
 בקרים:  מקלדת בלבד או בשילוב עם עכבר או ג'ויסטיק
 
מסך הפתיחה בגרסת ההרחבה The Ultimate Doom
דוּם (באנגלית: Doom או DOOM; בעברית: אבדון) הוא משחק פעולה ממוחשב מסוגת משחקי יריות בגוף ראשון שפותח על ידי חברת id Software וראה אור בשנת 1993. המשחק מהווה ציון דרך בתחומו בזכות שימושו בטכנולוגית דו-מימד הממומשת בצורה שמהווה אשליה שהמשחק הוא בתלת-מימד, באפשרות למשחק מרובה משתתפים ברשת מחשבים ובתמיכה ביצירת הרחבות אישיות למשחק (קובצי WAD). עקב הגרפיות של המשחקיות האלימה, עורר המשחק עם יציאתו מחלוקת בנוגע להשפעת משחקי מחשב על התנהגות האדם מחוץ לעולם המשחק.
דום, שהופץ כתוכנה שיתופית והורד על ידי כ-10 מיליון אנשים בפרק זמן של שנתיים, העלה את הפופולריות של משחקי השלבים וייסד תת-תרבות משחק שלמה של משחקי יריות בגוף ראשון, הפופולרית עד ימינו. משחקי יריות בגוף ראשון ששווקו בשנות ה-90 אף כונו תכופות "שיבוטי דום".
הזיכיון של דום המשיך עם המשחק דום II: גיהנום על כדור הארץ משנת 1994, ומספר רב של חבילות הרחבה, בהן נמנות "דום האולטימטיבי" למשחק הראשון ו"שלבים מתקדמים לדום 2" משנת 1995. בהמשך יצא המשחק Final Doom (אנ') משנת 1996 ואחריו דום 64 בשנת 1997 שהותאם לקונסולת הנינטנדו 64 בלבד. במקור המשחקים פותחו לסביבת DOS, אך מאוחר יותר עברו התאמה למערכות רבות אחרות, בהן גרסאות חדשות לעשר קונסולות משחקים שונות. זהו המשחק השני למחשב האישי (MS-DOS) מבחינת כמות הגרסאות לפלטפורמות השונות אחרי טטריס, והשלישי למחשב בכללי אחרי טטריס, ונמלולים. המשחק אף עבר התאמה ל-אייפון בשנת 2009. סדרת המשחקים איבדה את השליטה בשוק באמצע שנות ה-90 עם התפתחות הטכנולוגיה וירידת קרנו של מנוע המשחק של דום.
למרות זאת, מעריצי המשחק המשיכו לייצר הרחבות אישיות ולשנות את קוד המקור שפורסם ב-1997.
הזיכיון קיבל תשומת לב נוספת ביציאתו של המשחק דום 3 ב-2004, שהיה למעשה עיבוד מחודש ועתיר גרפיקה לעלילת המשחק המקורי, כמו גם ביציאתו של סרט הקולנוע "דום" ב-2005 וכן ביציאתו של המשחק "Doom Resurrection" למערכות ההפעלה של מכשיר ה-אייפון.
זהו המשחק הראשון בהיסטוריה למחשב האישי, שהייתה לו השפעה בסדר גודל כזה על תעשיית הגיימינג. עד ליציאת משחק זה, עיקר המשחקים שהייתה להם השפעה על התעשייה היו משחקי קונסולות כהאחים סופר מריו וסוניק הקיפוד, משחקי ארקייד כדוגמת פאקמן וסטריט פייטר, ומשחקים לקומודור אמיגה, כמו נמלולים ו-Worms.
משחקיות > רמות קושי

בדום חמש רמות קושי מתוכן יכול השחקן לבחור. לרמת הקושי השפעה על היבטים שונים של המשחק, ובכללם על ציוד השחקן ואויביו; כמות וסוגי כלי הנשק, התחמושת והחפצים הזמינים לשחקן משתנים, ובדומה גם כמות, סוגי ואף התנהגות המפלצות במשחק.
רמות הקושי הן:
I'm Too Young To Die – "אני צעיר מדי כדי למות"
Hey, Not Too Rough – "היי, לא יותר מדי קשה"
Hurt Me Plenty – "תכאיבו לי הרבה"
Ultra-Violence – "אולטרה-אלימות"
!Nightmare – "סיוט!" ברמת קושי זו לא ניתן להפעיל את הצ'יטים לפי ברירת המחדל (אבל ניתן לשנות אותה).
לעזרת השחקן עומדים צ'יטים מובנים המאפשרים להתקדם במשחק בקלות יתרה, אפילו ברמות הקושי הגבוהות. הצ'יטים מופעלים על ידי הקלדת קודים, וכוללים בין היתר: מעבר דרך קירות, מצב אלמוות, קבלת כל כלי הנשק והמפתחות האפשריים, ועוד. במשחק הרטיק, של אותם מפתחים, אותם צ'יטים בדיוק גורמים לתוצאה הפוכה.
פיתוח המשחק

הפיתוח של דום החל בשנת 1992 כשג'ון קארמק עבד על מנוע משחק דו-ממדי חדש המדמה תלת-ממד, המנוע של דום, בעוד שאר אנשי הצוות של חברת id Software סיימו את משחק הפריקוול לוולפנשטיין 3D, "חנית הגורל" (Spear of Destiny). כששלב עיצוב המשחק החל בשלהי 1992, ההשראות למוטיב המרכזי היו סרט הפעולה המדע בדיוני "שובו של הנוסע השמיני" משנת 1986 וסרט האימה "מוות אכזרי 2" משנת 1987.
כותר המשחק נהגה על ידי קארמק ונלקח מסצנה בסרט "צבע הכסף". בסצנה הגיבור (המגולם על ידי טום קרוז) מגיע לאולם ביליארד עם מזוודה ובה מקל הביליארד שלו. כשנשאל מה נמצא במזוודה, עונה הגיבור "Doom" (אבדון). התשובה, והטבח שבא בעקבותיה היו הדרך שבה קארמק ראה את המשחק פורץ לשוק.
המעצב טום הול כתב מסמך עיצוב מפורט בשם "התנ"ך של דום", שלפיו עוצב ונכתב המשחק עצמו. גוף המסמך הכיל לפרטים מאפייני משחק כמו עלילת המשחק, תכונת ריבוי המשתתפים ותכונות אחרות.
למרות זאת, רבים מרעיונותיו של הול נדחו בזמן הפיתוח לטובת עיצוב פשוט יותר, בו דגל קארמק. חילוקי הדעות בין הול לשאר חברי הצוות הובילו בסופו של דבר להתפטרותו של הול ולגיוסו של סנדי פטרסן, מעצב בעל ותק בתעשייה.
רוב השלבים שהוכנסו לגרסת ההפצה של המשחק עוצבו על ידי ג'ון רומרו, סנדי פטרסן וטום הול (אם כי השלבים שנעשו על ידי הול שונו באופן נראה במיוחד לעין וסוימו על ידי פטרסן). הגרפיקה נוצרה על ידי אדריאן קארמק (אין קרבה משפחתית לג'ון קארמק), קווין קלוד וגרגור פונחץ במספר שיטות; אף על פי שגרפיקה רבה אוירה ונצבעה יש מאין, חלק מהמפלצות התבססו על פסלים מחמר או לטקס, ואחדים מכלי הנשק עוצבו לפי רובי-צעצוע של חברת הצעצועים טויס אר אס. מוזיקת הרקע הולחנה על ידי המלחין ומעצב הקול רוברט פרינס, שהלחין גם את מוזיקת הרקע של משחקי מחשב רבים אחרים, רובם משחקים אחרים של id Software ו-Apogee, כגון קומנדר קין, הטירה הנאצית, ושני משחקים בסדרת דיוק ניוקם - דיוק ניוקם 2 ו-דיוק ניוקם 3D. חלק גדול מהמוזיקה בדום היא בסגנון רוק כבד או מטאל ומבוססת על שירים של להקות כמו מטאליקה, AC/DC, פנטרה, Black Sabbath ו-סלייר - הרצועה שנשמעת ב-E1M1 (שנקרא במשחק "Hangar", או "האנגאר"), "At Doom's Gate", למשל, מבוססת למען האמת על "Master of Puppets" ו-"No Remorse" של מטאליקה, כששומעים את הפריטה הראשית בשירים אלו מתנגנת שוב ושוב במהלך ההרמוני I - I - I - I / IV - IV - IV - IV / I - I - I - I / V7 - IV - I - I. הרצועה "I Sawed The Demons" שנשמעת ב-E2M1 ("אנומליית דיימוס" - "Deimos Anomaly") דומה באופן מובהק ל-"Big Gun" של AC/DC, פרט לתופים בפתיח המחליפים את הגיטרה עד תחילת הרצועה עצמה. הרצועה חסרת-השם שנשמעת ב-E2M9 ("מבצר המסתורין", Fortress of Mystery) ו-E3M1 ("מצודת הכניסה לגיהנום", Hell Keep) מבוססת על "Mouth for War" של פנטרה, ו-"Deep Into The Code" שנשמע ב-E3M3 ("התוהו ובוהו", Pandemonium), מבוסס על "Behind the Crooked Cross" של סלייר (שם הרצועה, שיכול להיות מתורגם לעברית כ-"עמוק בתוך הקוד" בא לרוברט פרינס כאשר ראה את ג'ון קארמק מתכנת דרך חלון מחדר צמוד - פרינס התקרב לקארמק, ניסה לדבר איתו ולהשיג את תשומת לבו, אך הוא נראה עסוק בכתיבת המנוע לדום, מסוגר ב"בועה" מופשטת בלי כל תודעה לעולם מחוץ לחדר שלו).
לעומת זאת, יש בדום גם מוזיקה מסוג Dark Ambient, מותאמת לאווירה המאיימת והמלחיצה של דום.
פיתוח המשחק > מנוע המשחק

בזמן יציאת המשחק לאור, המאפיין העיקרי בו דום נתייחד משאר משחקי זמן אמת של אותה תקופה, היה גרפיקת דו-המימד המדמה תלת-מימד הריאליסטית. יצירת הסביבה התלת-ממדית המשכנעת נעשתה אפשרית הודות למנוע הקניין החדש שנכתב ברובו על ידי ג'ון קארמק, בסיוע שאר חברי הצוות.
התכסיס התכנותי המשמעותי ביותר בו נעזר קארמק בכתיבת המנוע הוא ייצוג הסביבה באופן דו-ממדי באופן שיידמה תלת-ממד. למעשה, השלבים במשחק הם מרחב דו־ממדי המוצג על מישור, כאשר הגבהים מיוצגים בנפרד. שיטה זו, שעדיין משמשת משחקי-מחשב רבים ליצירת סביבות תלת-ממדיות טבעיות, כגון גבעות והרים, טומנת בחובה מספר מגבלות. מגבלה אחת, למשל, היא שלא ניתן למקם שני חדרים אחד מעל לשני. מצד שני, הייצוג הדו-ממדי מהווה יתרון שמתבטא בחישובים פשוטים ומהירים יותר ביצירת תמונת המסך. יתרון נוסף הוא הקריאוּת של מפות השלבים, כיוון שניתן להציגן בצורה דו-ממדית בלי סיכון לחפיפה.
עיקר החידושים שהציג מנוע המשחק של דום לעומת זה של קודמו, ששימש ליצירת וולפנשטיין 3D היו:
שינויי גבהים בין חדרים - ב-Wolfenstein 3D כל השלבים היו בגובה אחיד, ולא היו הבדלי גובה בין חלקים בשלב.
קירות בזוויות שונות (במקום חדרים מלבניים בלבד שהיו ב-Wolf3D).
תזוזה של הנשק תוך כדי הליכה - בWolf3D הנשק לא התנדנד בכלל בהליכה, אלא נשאר יציב.
צביעת כל המשטחים על פי טקסטורות שונות (בוולפנשטיין 3D התקרה והרצפה היו צבועים בצבעים אחידים).
שינויי רמות הארה בין חדרים - בוולפנשטיין 3D כל השלב היה בהיר באותה מידה.
בניגוד לשלבים הסטטיים בוולפנשטיין 3D, השלבים בדום הם דינמיים ואינטראקטיביים; תיתכן ירידה ועלייה של משטחים כמעלית או כגשר, לחלופין משטחים יכולים לעלות בזה אחר זה וליצור גרם מדרגות. מערכת הקול הסטריאופונית תורמת לתחושה הריאליסטית של השחקן ומסייעת לו לאמוד את הכיוון והמרחק ממנו מגיע הקול.
תכונה חשובה נוספת של מנוע המשחק היא גישה מודולרית המאפשרת להחליף את תוכן המשחק על ידי טעינת קובצי WAD שונים. ניתן להחליף כמעט כל דבר במשחק: החל ממרקמי משטחים (קירות, תקרות ורצפות), דרך מפלצות, כלי-נשק וחפצים ועד לשלבים שלמים. מנוע המשחק של וולפנשטיין 3D לא תמך בתכונה זו, אך חובבי המשחק מצאו בכל זאת דרכים ליצירת שלבים משלהם. דום תוכנן באופן שאפשר את הרחבת התופעה. היכולת להחלפת תוכן במשחק ויצירת הרחבות אישיות תרמה באופן משמעותי לפופולריות של המשחק.
קבלה וביקורת

דום נחשב לאחד ממשחקי הווידאו החשובים בתולדות התעשייה. בסקר פנימי, "50 המשחקים הטובים בכל הזמנים" שערך Gamespy ביולי 2001, זכה דום במקום הראשון.
בגיליון העשור שלו, שפורסם באפריל 2004, הכריז מגזין משחקי המחשב "PC Gamer" על דום כמשחק המשפיע בכל הזמנים. כעבור שנה, הכריז המגזין על דום כמשחק השני בטיבו בכל הזמנים, כאשר למקום הראשון זכה המשחק Half-Life.
קבלה וביקורת > מחלוקות הקשורות למשחק

המשחק נחשב שנוי במחלוקת מאז יציאתו לשוק, בשל האלימות הגרפית והשטניזם המוצגים בו. גורמים שונים, בהם אנשי דת ופוליטיקאים הביעו דאגה מכך שהאנימציה התלת־ממדית, שנחשבה בתקופת הופעתו של המשחק חדשנית, תשמש סימולטור הריגה, ותעודד אנשים לבצע מעשי אלימות. המשחק, לצד דומים לו בז'אנר משחקי היריות, היווה השראה לתלמידים שבצעו את הטבח בתיכון קולומביין[דרוש מקור] ב-1999.
הערות שוליים

↑  רשימת הגרסאות של דום, באתר ויקיפדיה האנגלית (באנגלית)
↑  The Most Ported Games of All Time - Cheat Code Central, lists.cheatcc.com
↑  דמיאן פרמוריסה, המשחק Doom מגיע ל-iPhone, באתר ynet, 5 בנובמבר 2009
↑  הדמות זכתה עם הזמן לכינוי "Doomguy"; הדמות הראשית בסרט "דום", שנחשבת בעיני רבים כאותה דמות של נחת החלל מהמשחק, נקראת "ג'ון גרים".
1 2  ההרפתקה הרביעית נוספה בחבילת ההרחבה "דום האולטימטיבי" שיצאה לאור בשנת 1995.
↑  במשחק ההמשך "דום II: גיהנום על כדור הארץ" נוספה גרסה דו-קנית של רובה הציד.
↑  שחקן המצליח לסיים את כל השלבים במשחק ההמשך דום II, זוכה לראות תצוגה מפורטת של כל המפלצות, על פי סדר עוצמתן, כשהאחרון מכולם הוא השחקן עצמו.
↑  ברמת הקושי "!Nightmare" המפלצות חוזרות לחיים זמן קצר לאחר מותן.
↑  ריאיון עם ג'ון קארמק, באתר "עולם הדום" (באנגלית)
↑  "התנ"ך של דום" מאת טום הול (1992), באתר "עולם הדום" (באנגלית)
↑  סקר חמישים המשחקים הכי הטובים בכל הזמנים, באתר GameSpy (באנגלית)
| משחקי חברת id Software |
| --- | --- | --- |
| Wolfenstein | Wolfenstein 3D (הרחבה: Spear Of Destiny)‏ • Return to Castle Wolfenstein‏ • Wolfenstein: Enemy Territory‏ • Wolfenstein (2009)‎ |  |
| סדרת DOOM | דום • דום II: גיהנום על כדור הארץ • דום 3 • דום (2016) • דום הנצחי |  |
| סדרת Quake | Quake‏ • Quake 2‏ • Quake 3: Arena‏ • Quake 4‏ • Enemy Territory: Quake Wars‏ • Quake Live‏ • Quake Champions |  |
| סדרת Rage | Rage 2 • Rage |  |
| משחקים אחרים | דייב המסוכן • קומנדר קין • Heretic‏/Hexen‏/Hexen II‏ |  |
| מנועי משחק | Doom Engine‏ • Quake Engine (id Tech 1)‏ • id Tech 2‏ • id Tech 3‏ • id Tech 4‏ • id Tech 5‏ • id Tech 6‏ • id Tech 7‏ |  |
| דום |
| --- | --- | --- |
| משחקים ראשיים | דום • דוּם 2 • דום 64 • דום 3 • דום 4 • דום הנצחי • דום ימי הביניים |  |
| משחקי ספין אוף | Doom RPG • Doom Resurrection • Doom II RPG • Doom VFR |  |
| דמויות | Doomguy |  |
| סרטים | דום: הסרט • דום: ההשמדה |  |
| ספרים ומדיות נוספות | DOOM: Knee-deep in the dead • DOOM: Hell on Earth • DOOM: Infernal Sky • DOOM: Endgame • Doom 3: Worlds on Fire • Doom 3: Maelstrom |  |

| --- | --- |
בקרת זהויות :  BnF: cb167348271 (data)  MusicBrainz work: 2620a818-3b67-40c5-9864-b49693f93866  NKC: unn20231179811 
ירי במשגר רקטות
כלא אבו גרייב

| --- | --- |

 מידע כללי
 סוג:  בית סוהר, בית כלא צבאי, defunct prison 
 מיקום:  אל-אנבאר 
 מדינה:  עיראק 
 הקמה ובנייה
 תקופת הבנייה:  ? – העשור של 1950
 תאריך פתיחה רשמי:  שנות ה־50 של המאה ה־20 
 תאריך פירוק:  2014 
 מידות
 שטח:  1.15 קמ"ר 
 קואורדינטות:  33°17′33″N 44°03′54″E﻿ / ﻿33.2925°N 44.065°E﻿ / 33.2925; 44.065
  (למפת עיראק מוגדלת) בגדאד מוסול בצרה ארביל כירכוכ פלוג'ה סולימאניה כרבלא נג'ף רמאדי טורקיה סוריה יר. ערב הסעודית כווית איראן המ. הפ. כלא אבו גרייב(למפת עיראק רגילה) בגדאד מוסול בצרה ארביל כירכוכ פלוג'ה סולימאניה כרבלא נג'ף רמאדי טורקיה סוריה יר. ערב הסעודית כווית איראן המ. הפ. כלא אבו גרייב
 
כלא אבו גרייב (ערבית: سجن أبو غريب; תעתיק מדויק: סג'ן אבו עֻ'רַיְב) הוא בית סוהר הממוקם בעיר העיראקית אבו גרייב, כ-32 קילומטרים מהבירה בגדאד. בזמן שלטונו של עריץ עיראק סדאם חוסיין, נכלאו ועונו במקום מתנגדי שלטונו.
הכלא נכנס לתודעה הבינלאומית לאחר כיבוש עיראק על ידי ארצות הברית במלחמת עיראק; בשנת 2004 פורסמה סדרת תמונות שצולמו בכלא והוברחו לתקשורת, בהן נראים סוהרים אמריקנים ששמרו על הכלא מענים ומשפילים את האסירים העיראקים שהיו כלואים בו. הפרשה עוררה סערה רבתי בארצות הברית ובעולם כולו, ובעקבותיה גברה ההתנגדות בקרב חלק מהציבור האמריקני למלחמת עיראק.
היסטוריה > תחת שלטונו של סדאם חוסיין

מבנה בית הסוהר נבנה על ידי קבלנים בריטים במהלך שנות החמישים, ושטחו הוא 1.15 קילומטרים רבועים. על בית הכלא הוצבה אבטחה כבדה, וסביבו פזורים 24 מגדלי שמירה. בשל שטחו הגדול יחסית, חולק הכלא לחמישה אזורים שונים. כל אחד מהאזורים, שמתוכננים לסוגים שונים של אסירים, מוגן ומוקף בחומה נפרדת. בכל אחד מהאזורים נמצא חדר אוכל, חדר תפילה, חדר אימוני כושר וכן מקלחות ושירותים. כל תא בכלא אבו גרייב מיועד להכיל עד כ-40 אסירים, וגודל תא סטנדרטי בו הוא ארבעה על ארבעה מטרים.
עוד בזמן שלטונו של סדאם חוסיין בעיראק, נודע הכלא במערב כמרכז עינויים והפרת זכויות אדם.
בזמן שלטונו של סדאם, היה הכלא תחת פיקוח אל-אמן אל-עאם, שירות הביטחון הכללי העיראקי. במקום זה נכלאו, עונו ונרצחו עשרות אלפי אסירים פוליטיים ומתנגדים לשלטונו של סדאם חוסיין בעיראק. לפי הערכות ממשלת ארצות הברית, למעלה מ-4,000 אסירים נכלאו במקום רק בשנת 1984. במהלך שנות התשעים, ארגוני זכויות אדם ברחבי העולם מחו על התנאים הקשים בבית הכלא ותבעו התערבות בינלאומית, בטענה כי מתקיימת באבו גרייב הפרה שיטתית של זכויות אדם.
בין היתר התגלה כי למעלה ממאה אסירים נרצחו בפעם אחת, ושיעים מתנגדי המשטר עונו, נכלאו ללא משפט ונרצחו.
המתחם בכלא אבו גרייב שיועד לאסירים פוליטיים מתנגדי השלטון, חולק לשני אגפים: אגף "סגור" ואגף "פתוח". בפועל, חלוקת האסירים לאגפים לא הייתה לפי מידת ה"סכנה" שבהם, אלא לפי מוצאם האתני – באגף הפתוח שהו סונים, ואילו באגף הסגור שהו רק שיעים, ולא ניתנה להם כל אפשרות לתקשר עם העולם החיצון. במהלך מלחמת המפרץ, שבויים רבים מכוחות הקואליציה נכלאו בכלא ועונו בו, במטרה לגלות סודות צבאיים. בכלא הוחזקו אף חלק מחברי חוליית הכוחות המיוחדים הבריטית 'בראבו שתיים אפס' (Bravo Two Zero) שמטרתה הייתה לאסוף מידע מודיעיני בעיראק.
לפי רוב ההערכות, בשנת 2001 שהו במתקן הכליאה יותר מ-15,000 אסירים. מאות כורדים שיעים וכן שבויים איראנים מימי מלחמת איראן–עיראק, שנכלאו במקום בתנאים קשים מאוד ונמנע מהם ליצור קשר עם העולם החיצון. בנוסף, ישנן טענות כי על חלק מהאסירים האיראנים אף בוצעו ניסויים בנשק כימי וביולוגי שעיראק ניסתה לפתח.
בעקבות מלחמת עיראק וכיבוש המדינה כולה על ידי כוחות ארצות הברית ובעלות בריתה ללא התנגדות מיוחדת, ננטש בית הכלא, וזאת למרות שבשנים שלאחר מכן הוא שופץ ונוספו בו עוד מספר אגפים. בזמן המלחמה נתן סדאם חוסיין חנינה לרוב האסירים בעיראק. לאחר שחרור האסירים, בית הסוהר היה ריק, והוא נגזל והושחת פעמים רבות, לפעמים על ידי האסירים עצמם שחשו זעם רב על המקום שבו נגרם להם כאב גדול כל כך.